Il-Kunsill illum adotta regoli li ser itejbu l-mod li bih taħdem il-Eurojust, l-Aġenzija tal-Unjoni Ewropea għall-kooperazzjoni fil-ġustizzja kriminali. Ir-regolament emendat jirriforma l-funzjonament u l-istruttura tal-Eurojust biex itejjeb l-effikaċja operazzjonali tagħha, jaġġorna l-qafas tagħha dwar il-protezzjoni tad-data u jżid kemm it-trasparenza kif ukoll is-sorveljanza demokratika tagħha. Ir-regolament ser jidħol fis-seħħ sena wara li jiġi ppubblikat fil-ġurnal uffiċjali tal-UE. L-isfidi prinċipali fir-regolament eżistenti jikkonċernaw: id-distinzjoni bejn il-funzjonijiet operazzjonali u dawk ta' ġestjoni tal-kulleġġ tal-membri nazzjonali; regoli ġodda dwar il-protezzjoni tad-data li jirrispettaw ir-rekwiżiti reċenti dwar il-protezzjoni tad-data fl-istituzzjonijiet tal-UE; l-istabbiliment ta' bord eżekuttiv biex il-kulleġġ ikun assistit fil-funzjonijiet maniġerjali tiegħu u jkunu jistgħu jittieħdu deċiżjonijiet b'mod rapidu dwar kwistjonijiet strateġiċi u mhux operazzjonali; dispożizzjonijiet ġodda dwar il-programmazzjoni annwali u pluriennali; ir-rappreżentanza tal-Kummissjoni fil-kulleġġ u l-bord eżekuttiv; aktar trasparenza u sorveljanza demokratika permezz ta' mekkaniżmu ta' evalwazzjoni konġunta tal-attivitajiet tal-Eurojust mill-Parlament Ewropew u l-Parlamenti nazzjonali. Kuntest Il-Eurojust (l-Aġenzija tal-Unjoni Ewropea għall-kooperazzjoni fil-ġustizzja kriminali) inħolqot fl-2002. Ġiet stabbilita biex ittejjeb il-koordinazzjoni u l-kooperazzjoni bejn l-istati membri fl-investigazzjonijiet u l-prosekuzzjonijiet. Hija tittratta l-kriminalità transkonfinali u organizzata serja. Fl-2017, il-pajjiżi tal-UE talbu l-assistenza tal-Eurojust f'2550 kawża. Dan jirrappreżenta żieda ta' 10.6 % meta mqabbel mal-2016. 849 minn dawn il-kawżi ngħalqu matul l-istess sena. Regolament emendat dwar il-Eurojust Ara l-paġna tal-laqgħa